
RAPORT
-la proiectul de hotărâre privind aprobarea Caietului de Sarcini al serviciului de iluminat public şi a modelului de Contract de delegare prin concesiune a serviciului de iluminat public pentru activităţile de întreţinere şi reparaţii a infrastructurii acestuia în Oraşul Boldeşti-Scăeni, judeţul Prahova”

[bookmark: _GoBack]Serviciul de iluminat public face parte din sfera serviciilor comunitare de utilităţi publice şi cuprinde totalitatea acțiunilor și activităților desfășurate la nivelul unităților administrativ-teritoriale, sub autoritatea administrației publice locale, în scopul asigurării iluminatului public al localităților, fiind reglementat atât prin norme generale – Legea serviciilor comunitare de utilități publice nr. 51/2006, republicată, cu modificările și completările ulterioare, cât și prin norme speciale – Legea seriviciului de iluminat public nr. 230/2006.
În prezent, serviciul de iluminat public al Oraşului Boldeşti-Scăeni este asigurat de Serviciul Patrimoniu Local - Oraşul Boldeşti-Scăeni - şi se concretizează prin efectuarea de activităţi de service la reţelele de iluminat public, în baza unui contract cu o companie privată. (conform Contractului de prestare de servicii nr. 6/26.02.2020, încheiat între oraşul Boldeşti-Scăeni şi SC General MEEL ELECTIC SRL, prestatorul se obligă să realizeze servicii de „Service Iluminat Public în oraşul Boldeşti–Scăeni”, cu aplicabilitate până la data de 28.02.2022).
Totodată, în conformitate cu prevederile Contractului nr. R 103328/30.03.2018, Societatea de Distributie a Energiei Electrice Muntenia Nord SA permite Primăriei Oraşului Boldeşti-Scaeni folosirea infrastructurii sistemului de distribuţie a energiei electrice aparţinând proprietarului (Societatea de Distribuţie a Energiei Electrice Muntenia Nord SA), pentru realizarea serviciului de iluminat public de către Autoritatea locală pe teritoriul oraşului Boldeşti-Scăeni, pe durata existenţei infrastructurii sistemului, cu titlu gratuit.
Conform art. 8 alin. (3), lit. „i” din Legea serviciilor comunitare de utilităţi publice nr. 51/2006, republicată, cu modificările și completările ulterioare „În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu: ........ elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente”.
Legea nr. 230/2006 privind iluminatul public stabilește, în cuprinsul art. 8 alin. (1), o competență exclusivă a autorităților administrației publice locale în privința înființării, organizării, coordonării, monitorizării și controlului funcționării serviciului de iluminat public de la nivelul unităților administrativ-teritoriale.
Conform art. 22 alin. (5) din Legea nr. 230/2006, autoritatea publică locală are competența exclusivă de a impune, în acord cu legea, toate exigențele necesare pentru realizarea în bune condiții a delegării, astfel încât în sarcina autorităților publice locale intră:
· darea în administrare sau delegarea gestiunii serviciului de iluminat public, precum și încredințarea exploatării bunurilor aparținând patrimoniului public sau privat al localităților, aferente serviciului, conform prevederilor legale;
· elaborarea și aprobarea caietului de sarcini, în conformitate cu regulamentul-cadru și caietul de sarcini-cadru, elaborate de A.N.R.S.C. 
În contextul celor invocate mai sus, a fost realizat un studiu de oportunitate, care, în urma analizării situației existente, a concluzionat că delegarea administrării sistemului de iluminat public reprezintă soluția optimă si a recomandat ca oportună concesionarea gestiunii sistemului de iluminat public către un operator cu experiență.

	Faţă de cele menţionate mai sus, consider că Proiectul de Hotărâre privind aprobarea „Caietului de Sarcini al serviciului de iluminat public pentru activităţile de întreţinere şi reparaţii a infrastructurii acestuia în Oraşul Boldeşti-Scăeni, judeţul Prahova” şi a „Modelului de Contract de delegare prin concesiune a serviciului de iluminat public pentru activităţile de întreţinere şi reparaţii a infrastructurii acestuia în Oraşul Boldeşti-Scăeni, judeţul Prahova” este necesar şi oportun.

